  Анжелика Тихонова корреспондент Удмуртиын шуныт кариськем дырысен 10 мурт борды лемтэйёс мертчиськизы ини, соос пӧлысь куинез - пиналъёс. Со сярысь Роспотребнадзорлэн элькунъя управлениезлэн пресс-службаез ивортэ. Лемтэй мертчиськон учыръёсты Ижкарын (5 учыр), Можгаын (4 учыр) но Дэриын (1 учыр) пусйизы Вань нымы-кибыосты Удмуртиысь чылкытлыкъя но эпидемиологияя центрлэн лабораториосаз вайизы. Ӧнерчиос соосты лемтэй энцефалитлы но боррелиозлы эскеризы. Эскеронъёс нымы-кибыос чылкытэсь шуыса возьматӥзы. Роспотребнадзорлэн управлениысьтыз ӧнерчиос пусъё, лемтэй энцефалитлэсь утиськыны тужгес умоез амал – вакцинация. Со сяна, утьыны быгато юромо лэсьтэм дӥськут яке мугор вылэ лач-лач пукись огшоры нуллон дӥськут. Кузь саесо дэремлэсь суйпоссэ резинкаен юнматоно. Дэремез одно ик штанэ тыроно, штан пумъёсты пыдвылэ но сапеге утялтоно, йырез но чыртыез кышетэн шобыртоно. Озьы ик нымы-кибыосты кышкатыны юромо кылдытэм пазяськонъёс юртто, соосын мугорлэсь усьтэм интыоссэ но дӥськутэз пазяло. Препаратэз кутэм азьын одно ик куронъёсыныз тодматсконо Лемтэйёс адями яке пӧйшур борды турынысь, шергес пичи куакысь кутско. Писпуос вылэ соос ноку уг тубо, отысь уг усё, уг тэтчо. Ку борды тэчиськыса нымы-кибы дӥськут кузя вылӥе тубе но небыт интые мертчиське. Со понна солы шорлыдын 30 минут кулэ луэ. Пусъём, лемтэйёс котьку но выллань тубо, соин ик соосты кунулысь, еулысь, тыбырысь, чыртыысь яке йырысь шедьтыло. Инкуазьын дыръя лемтэйёслэсь утиськон понна мугорез 15-20 минутлы быдэ одно ик эскерылоно. Тодэ вайытом, нырысетӥ лемтэй куртчиськон учырез Ижкарын южтолэзе пусйизы вал.  Тегъёс: Мерлык Ижкар Роспотребнадзор Удмуртия лемтэй тазалыкезутён  